
Tallinna mnt 43 ja selle lähiala detailplaneeringu vastuvõtmine ning avaliku väljapaneku korraldamine 


1. ASJAOLUD JA MENETLEMISE KÄIK
Detailplaneeringu algatamise ettepaneku on esitanud AS Astri-Narva. Detailplaneering algatati Narva Linnavolikogu 17.06.2021 otsusega nr 64 „Tallinna mnt 43 ja selle lähiala detailplaneeringu koostamise algatamine“. Planeeringuala asub Pähklimäe linnaosas ja selle pindala on ca 0,32 ha.

Vastuvõtmisele esitatud detailplaneeringu eesmärk on määrata Tallinna mnt 43 krundile ehitusõigus lisaks olemasolevale automaattanklale kiirtoidurestorani hoone ehitamiseks. Kavandatav ehitiste arv krundil on 2 (olemasolev automaattankla ja kavandatav kiirtoidurestoran) ning kavandatava kiirtoidurestorani ehitisealune pindala on kuni 600 m². Detailplaneering lahendab liikluskorralduse (juurdepääsud ja parkimine), maa-ala heakorrastuse ja haljastuse küsimused ning määrab tehnovõrkude asukohad. Samuti määratakse detailplaneeringuga servituutide vajadusega alad juurdepääsu- ja parkimisservituutidele Tallinna mnt 47, Tallinna mnt 47a, Tallinna mnt 47b ja 4. Roheline tn 8 kinnistute kasuks.

Kehtiva Narva üldplaneeringu järgi on antud ala maakasutuse juhtotstarbeks ärimaa. Seega Tallinna mnt 43 ja selle lähiala detailplaneering ei too kaasa muudatust kehtiva üldplaneeringu maakasutuse juhtotstarbe osas. Katastriüksuse sihtotstarve on ärimaa 100%.

Antud juhul on tegemist detailplaneeringuga, mille alusel kavandatav tegevus ei kuulu keskkonnamõju hindamise ja keskkonnajuhtimissüsteemi seaduse § 6 lõikes 1 ja 2 ning § 6 lõike 4 alusel kehtestatud Vabariigi Valitsuse 29.08.2005 määruse nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ nimetatud loetellu. Ning antud detailplaneering ei satu planeerimisseaduse § 124 lõike 6 ja § 125 lõike 1 punkti 4 ja § 142 lõike 1 punktide 1 või 3 reguleerimisalasse.

Detailplaneering on esitatud kooskõlastamiseks Päästeametile. Päästeamet kooskõlastas detailplaneeringu 22.06.2022 kirjaga nr 7.2-3.3/3311-2. Narva Linnavalitsuse Arhitektuuri- ja Linnaplaneerimise Amet kinnitab, et Tallinna mnt 43 ja selle lähiala detailplaneering vastab õigusaktidele ja linna ruumilise arengu eesmärkidele ning teeb ettepaneku detailplaneeringu vastuvõtmiseks ning avaliku väljapaneku korraldamiseks. Käesolevale korraldusele on lisatud kooskõlastatud detailplaneeringu põhijoonis ja seletuskiri.

2. ÕIGUSLIKUD ALUSED
2.1. Narva Linnavolikogu 17.06.2021 otsuse nr 64 „Tallinna mnt 43 ja selle lähiala detailplaneeringu koostamise algatamine“ punkti 4.1. kohaselt detailplaneeringu korraldajaks on Narva Linnavalitsuse Arhitektuuri- ja Linnaplaneerimise Amet;
2.2. Narva Linnavolikogu 29.08.2019 määrusega nr 17 vastu võetud Narva Linnavalitsuse Arhitektuuri- ja Linnaplaneerimise Ameti põhimääruse § 7 punkti 7 ja 8 Arhitektuuri- ja planeerimise osakonna põhiülesandeks on planeerimistegevuse korraldamine linna territooriumil ja detailplaneeringute lähteülesannete koostamine ja detailplaneeringute koostamise korraldamine;
2.3. Planeerimisseaduse § 134 kohaselt teeb planeeringu koostamise korraldaja pärast detailplaneeringu kooskõlastamist detailplaneeringu vastuvõtmise otsuse, millega kinnitab, et detailplaneering vastab õigusaktidele ja valla või linna ruumilise arengu eesmärkidele.

3. OTSUS
Võtta vastu Narva linnas K-Projekt AS-i poolt koostatud „Tallinna mnt 43 ja selle lähiala detailplaneering“  pindalaga ca 0,32 ha (töö nr 21042, vastavalt lisatud detailplaneeringu põhijoonisele ja seletuskirjaale) ning korraldada detailplaneeringu avalik väljapanek.

4. RAKENDUSSÄTTED
4.1. Narva linna Arhitektuuri- ja Linnaplaneerimise Ametil avaldada otsus ajalehes, milles Narva linn avaldab ametlikke teateid, ajalehes „Põhjarannik“ ning detailplaneeringu koostamise korraldaja veebilehel.
4.2. Käesolev korraldus jõustub teatavakstegemisest.

